NACRT PRIJEDLOGA

Na temelju članka 113. Zakona o gospodarenju otpadom („Narodne novine“, broj 84/21), članka 47. stavka 1. točke 2. Statuta Grada Korčule („Službeni glasnik Grada Korčule“, broj 3/18 i 3/21) te članka 61. Poslovnika Gradskog vijeća Grada Korčule („Službeni glasnik Grada Korčule“, broj 8/18), Gradsko vijeće Grada Korčule je na \_\_ sjednici održanoj dana \_\_\_\_\_\_\_\_\_\_\_\_\_\_\_. godine donijelo

**O D L U K U**

**sprječavanju odbacivanja otpada**

**na području Grada Korčule**

**I. OPĆE ODREDBE**

Članak 1.

Ovom Odlukom se uređuje način provedbe:

1. mjera za sprječavanje protuzakonitog odbacivanja otpada,

2. mjera za uklanjanje protuzakonito odbačenog otpada uključujući i uklanjanje naplavljenog

morskog otpada,

3. kazne za prekršaje počinjene kršenjem odredbi ove Odluke na području Grada Korčule.

Članak 2.

Nepropisno odbačenim otpadom u smislu ove Odluke smatra se:

* otpad odbačen u okoliš na lokacijama koje za to nisu predviđene,
* naplavljeni morski otpad.

**II. MJERE ZA SPRJEČAVANJE NEPROPISNOG ODBACIVANJA OTPADA**

Članak 3.

Zabranjeno je odlagati ili odbacivati otpad u okoliš.

Članak 4.

Mjere za sprječavanje nepropisnog odbacivanja otpada iz članka 1. točke 1. ove Odluke uključuju:

1. uspostavu sustava za zaprimanje obavijesti o nepropisno odbačenom otpadu,
2. uspostavu sustava evidentiranja lokacija protuzakonito odbačenog otpada,
3. provedbu redovitog nadzora područja Grada Korčule,
4. postavljanje znakova upozorenja o zabrani odbacivanja otpada,
5. izobrazno-informativne aktivnosti u vezi gospodarenja otpadom,
6. postavljanje video nadzora nad ugroženim površinama.

**1. Sustav za zaprimanje obavijesti o nepropisno odbačenom otpadu**

Članak 5.

Nepropisno odbačeni otpad građani mogu prijaviti na sljedeće načine:

- putem aplikacije za evidenciju lokacija odbačenog otpada (ELOO) koju vodi nadležno

ministarstvo,

* putem elektronske pošte na adrese objavljene na internetskim stranicama Grada Korčule,
* putem telefona na telefonske brojeve objavljene na internetskim stranicama Grada Korčule,
* osobno u prostorije nadležnog upravnog tijela Grada Korčule,
* putem pošte na adresu Grada Korčule.

**2. Sustav evidentiranja lokacija odbačenog otpada**

Članak 6.

(1) Grad Korčula vodi *Evidenciju lokacija onečišćenih otpadom Grada Korčule.*

(2) U Evidenciju iz stavka 1. ovog članka unose se podaci o lokacijama onečišćenih otpadom, količini otpada, izvršenim nadzorima komunalnih redara, izdanim rješenjima te ostali potrebni podaci. Evidenciju vodi i kontinuirano održava nadležno upravno tijelo Grada Korčule.

(3)Evidencija lokacija onečišćenih otpadom Grada Korčule uskladiti će se s aplikacijom za evidenciju lokacija odbačenog otpada koja je sastavni dio Informacijskog sustava gospodarenja otpadom Republike Hrvatske.

**3. Provedba nadzora**

Članak 7.

(1) Radi utvrđivanja postojanja protuzakonito odbačenog otpada, a posebno lokacija na kojima je u prethodne dvije godine evidentirano postojanje protuzakonito odbačenog otpada, komunalno redarstvo Grada Korčule provodi redoviti nadzor.

(2) Učestala kontrola stanja spremnika za komunalni otpad na lokacijama kod korisnika usluge i na javnim površinama od strane komunalnog redarstva.

(3) Nadzor nad evidentiranim lokacijama provodi se najmanje dva puta godišnje a na lokacijama na kojima je utvrđeno učestalo ponovljeno protuzakonito odbacivanje otpada, nadzor se provodi češće, u skladu s potrebama.

(4) U provedbi nadzora komunalno redarstvo ovlašteno je zatražiti asistenciju Ministarstva unutarnjih poslova.

(5) O izvršenim nadzorima vodi se zapisnik koji postaje sastavni dio Evidencije iz članka 5. ove Odluke.

**4. Postavljanje znakova upozorenja o zabrani odbacivanja otpada**

Članak 8.

(1) Znakovi upozorenja o zabrani odbacivanja otpada postavljaju se na lokacije na kojima je u više navrata utvrđeno protuzakonito odbacivanje otpada.

(2) Potrebu za postavljanjem znaka kao i lokaciju postavljanja znaka utvrđuje nadležno upravno tijelo Grada Korčule.

**5. Izobrazno-informativne aktivnosti**

Članak 9.

Grad Korčula osigurava izobrazno-informativne aktivnosti u vezi pravilnog gospodarenja otpadom:

* objavom informacija na službenoj mrežnoj stranici Grada Korčule,
* tiskanjem i dijeljenjem letaka, vodiča, brošura i sl.,
* promidžbom putem sredstava javnog priopćavanja,
* podržavanjem i/ili sufinanciranjem nevladinih udruga u provedbi projekata iz područja

gospodarenja otpadom,

* podržavanjem ili provedbom akcija prikupljanja otpada,
* na druge odgovarajuće načine.

**6. Postavljanje video nadzora nad ugroženim površinama**

Članak 10.

Grad Korčule može po potrebi postaviti prijenosne kamere na ugrožene površine u svrhu utvrđivanja identiteta osoba koje protuzakonito odbacuju otpad pored spremnika za prikupljanje miješanog komunalnog otpada, biorazgradivog komunalnog otpada i reciklabilnog otpada, te za nepropisno odbacivanje glomaznog otpada i građevinskog otpada.

**III. MJERE ZA UKLANJANJE NEPROPISNO ODBAČENOG OTPADA**

Članak 11.

Protuzakonito odbačeni otpad predaje se ovlaštenoj osobi koja posjeduje potrebnu dozvolu u skladu sa Zakonom o gospodarenju otpadom (u daljnjem tekstu: ovlaštena osoba).

**1. Postupanje komunalnog redarstva**

Članak 12.

Radi provedbe mjera za uklanjanje protuzakonito odbačenog otpada iz članka 1. točke 2. ove Odluke, komunalno redarstvo rješenjem naređuje onečišćivaču uklanjanje odbačenog otpada.

Članak 13.

Ukoliko onečišćivač nije poznat, komunalno redarstvo rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Članak 14.

Rješenjem iz prethodnog članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada, u roku koji ne može biti duži od šest mjeseci od dana zaprimanja rješenja.

Članak 15.

(1) Istekom roka određenog rješenjem iz članka 13. ove Odluke, komunalno redarstvo utvrđuje ispunjavanje obveze određene rješenjem.

(2) Ako komunalno redarstvo utvrdi da obveza određena rješenjem nije izvršena, Grad Korčula osigurati će uklanjanje otpada putem ovlaštene osobe u smislu Zakona o održivom gospodarenju otpadom.

Članak 16.

(1) Radi provedbe mjera za uklanjanje protuzakonito odbačenog otpada, komunalno redarstvo ovlašteno je zatražiti asistenciju policijskih službenika Ministarstva unutarnjih poslova.

(2) Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalno redarstvo ovlašteno je zatražiti nalog suda i asistenciju policijskih službenika Ministarstva unutarnjih poslova radi pristupa na nekretninu u svrhu utvrđivanja činjenica.

(3) Ako je otpad odbačen na javnoj površini kojom upravlja Grad Korčula, KTD „Hober“ d.o.o., kao davatelj javne usluge prikupljanja miješanog komunalnog otpada i biorazgradivog komunalnog otpada, uklonit će ga u sklopu svojih redovnih aktivnosti odmah po saznanju bez odlaganja i bez posebnih naloga i rješenja od strane komunalnog redarstva Grada Korčule, te će o tome dostaviti podatke Gradu Korčuli.

Članak 17.

Protiv rješenja komunalnog redarstva može se izjaviti žalba nadležnom upravnom tijelu Dubrovačko-neretvanske županije.

**2. Akcije prikupljanja otpada**

Članak 18.

Otpad odbačen u okoliš može se uklanjati putem akcija prikupljanja otpada (u daljnjem tekstu: akcija).

Članak 19.

(1) Akciju prikupljanja otpada može organizirati pravna i fizička osoba – obrtnik, te gradski kotari i mjesni odbori Grada Korčule u suradnji s osobom koja posjeduje dozvolu u skladu sa Zakonom o gospodarenju otpadom, u svrhu provedbe sportskog, edukativnog, ekološkog ili humanitarnog sadržaja.

(2) Radi provedbe akcije pravna odnosno fizička osoba – obrtnik dužna je ishoditi suglasnost nadležnog upravnog tijela Grada Korčule.

Članak 20.

Zahtjev za izdavanje suglasnosti za provedbu akcije podnosi se najmanje 30 dana prije početka akcije.

Članak 21.

(1) Osoba kojoj je izdana suglasnost iz članka 19. stavka 2. ove Odluke dužna je osigurati predaju prikupljenog otpada ovlaštenoj osobi u smislu Zakona o gospodarenju otpadom.

(2) Trajanje akcije prikupljanja otpada ograničeno je na najviše 30 dana.

(3) Osoba koja organizira akciju prikupljanja otpada smatra se vlasnikom prikupljenog otpada tijekom trajanja akcije.

(4) Osoba koja organizira akciju obvezna je u roku osam dana od završetka akcije dostaviti nadležnom upravnom tijelu Grada Korčule izvješće o provedenoj akciji.

Članak 22.

Nadzor nad provedbom akcije prikupljanja otpada obavlja komunalno redarstvo Grada Korčule.

Članak 23.

Poslove komunalnog redarstva u smislu ove Odluke obavljaju komunalni redari Grada Korčule.

**IV. PREKRŠAJNE ODREDBE**

Članak 24.

(1) Novčanom kaznom u iznosu od 1.000,00 do 10.000,00 kn kaznit će se za prekršaj iz članka 3. pravna osoba.

(2) Za prekršaj iz članka 3. kaznit će se novčanom kaznom u iznosu od 400,00 do 2.000,00 kn i odgovorna osoba u pravnoj osobi.

(3) Novčanom kaznom u iznosu od 500,00 do 5.000,00 kn kaznit će se za prekršaj iz članka 3. ovog fizička osoba obrtnik koji je počinila u svezi obavljanja njegova obrta.

(4) Novčanom kaznom u iznosu od 300,00 do 2.000,00 kn kaznit će se za prekršaj iz članka 3. fizička osoba.

**V. PRIJELAZNE I ZAVRŠNE ODREDBE**

Članak 25.

Grad Korčula zadržava pravo na naknadu troška uklanjanja odbačenog otpada iz članka 15. stavka 2. ove Odluke od onečišćivača odnosno vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Članak 26.

Sredstva za provedbu mjera iz ove Odluke osiguravaju se u Proračunu Grada Korčule.

Članak 27.

Na sva pitanja koja nisu uređena ovom Odlukom primjenjuju se odredbe Zakona o gospodarenju otpadom.

Članak 28.

Stupanjem na snagu ove Odluke prestaje važiti Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Korčule („Službeni glasnik Grada Korčule“, broj 5/18).

Članak 29.

Ova Odluka stupa na snagu osmog dana od dana objave u „Službenom glasniku Grada Korčule“.

KLASA: \_\_\_\_\_\_\_\_\_\_\_

URBROJ: \_\_\_\_\_\_\_\_\_\_

Korčula, \_\_\_\_\_\_\_\_\_\_\_

PREDSJEDNICA

GRADSKOG VIJEĆA